בישראל, בלבנון ובמזרח התיכון כולו חיכו למוצא פיו של מזכ"ל חזבאללה, חסן נסראללה, ששבר שתיקה לאחר חודשיים שבהן לא הופיע בפומבי. למרות שציפו כי נסראללה יתייחס באריכות למבצע "מגן צפוני" וביודה במצבו העגום של ארגונו, הוא סרב לקבל אחריות על המנהרות שנחשפו בגבול בין המדינות ובחר לשמור על עמימות. מזכ"ל הארגון בחר שלא לשחק לידי ישראל וטען כי רה"מ בנימין נתניהו והרמטכ"ל בעת המבצע, גדי איזנקוט, נכשלו כיוון שמבחינתם המבצע היה רק לצרכי הסברה.
למרות ההיעדרות הממושכת, נסראללה לא שכח לאיים על ישראל והצהיר כי ארגונו יכול לנהל מלחמה עם ישראל ולהסב נזק בכל דרך. דבריו של נסראללה מרמזים על כך שהוא עתיד להיעדר גם בעתיד, בכך שציין כי אין סיבה שהוא יופיע בכל הזדמנות, אלא רק באירועים גדולים. מבחינתו, למרות שחזבאללה נחשף במערומיו במבצע "מגן צפוני", הוא צלח זאת מבחינה תקשורתית. דבריו של נסראללה מעידים כי הוא אמנם הפסיד בקרב, אך מתכנן לנצח במערכה.